АДЫГЭШЫМ И ШЫФЭЛ1ЫФЭХЭР. #Адыгэш@circassien

Адыгэш псоми зэщхьу яхэлът: щхьэ гъурт(блащхьэм хуэдэу), жьэпхъэбгъухэр бгъуф1эт, пэщхъын быхъут, тхьэк1умэ дзасэт, нэ п1ащэ-нэкъилыдык1т, пщэ задэ к1ыхьт,я сокур лъэныкъуэк1э тегъэщ1ат, я бгъэр зэлъы1ухат, бгъуэт, ф1алъэ лъакъуит1 зэхуакур быхъут, пл1эшхуэт, и бгыр захуэу и1ыгът, и пхэщ1ыщхьэр хуэегъэзыхыгъуэт, и лъакъуэхэр захуэт, псыгъуэт, лъащхьэ лъагэт,лъэдакъацэтэкъым, шы лъэгудыгъуэ вабдзэ кумбт(лъэгу гъуанэр куут), к1эпкъ псыгъуэ к1эщ1т. А псоми я щ1ы1ужк1э шы лъэпкъ къэс хьэлыф1у яхэлът: бэшэчагъ, лъэрызехьагъ, псынщ1агъ, губзыгъагъ, 1ущагъ.
Нэхъ шыф1 дыдэу ябжхэм зэреджэр шагъдийщ. Абыхэм къаймыхьэлъэк1ыу махуэ къэс километри 120-м щ1игъу зэпачыфырт, махуэмахуит1к1э мышхэми, псы емыфэми яхуэшэчырт, лъабжьэ быдэхэти, мывалъэми щызек1уэрт. Адыгэшхэм щыщу пщ1эгъуалэр нэхъ ц1эры1уэт ик1и нэхъ куэдт, ауэ шы къарэми, брулми, пц1эгъуэплъми лъэрызехьэ куэд къыхэк1ырт.
Шы дэгъуэ дыдэхэм щхьэк1э адыгэхэм «хуарэ», хуарэм хуэдэщ» жа1э.
Шы дахэу ябжырт нат1эгъуджэр, лъакъуэхур (зы лъащхьэр е лъащхьит1ри); угъурлы дыдэу ялъытэрт щэ лъахъэ зралъхьэ лъакъуищыр (ф1алъит1ымрэ к1эбдз сэмэгумрэ) лъакъуэхумэ; «угъурсызщ» хужа1эрт, лъакъуипл1ри хужьмэ.
Шы дахэ нэхъ къызыхэк1ыр жэращтыращ. Шым щ1агъуэ
хэзымыщ1ык1хэр жэращтым и дахагъым егъэплъакъуэ: лъагэ дыдэкъым, шы бжьыф1эщ. Ауэ лъапщэк1э лъэрыхькъым. Жэращтыр пщамэ, и уанэгум исыр нихьэсыжыфынукъым.
Лъэпкъ гъэщ1эгъуэн дыдэр къундетыращ. Илъэс зыхыблк1э къэнахуэркъым а шы лъэпкъым и ф1агъи и теплъи. Шыщ1э ныбжьым щитым ар шы къызэрык1уэм къыхэбгъэщыфынукъым, лъэкъыцэ ц1ык1ущ, фейцейщ, теплъэ и1экъым. Илъэсит1ым щхьэдэха нэужь, зихъуэжу щ1едзэ: и цым зеукъэбз, и ныбэр зыщ1ешэ, и тхьэк1умэр жан мэхъу, теплъэ къищтэу хуожьэ. Щыжэк1э и к1эбдз лъакъуит1ыр здынидзысым и ф1алъэ лъакъуэр къыздищтэжам ф1ыуэ щхьэдох! Шыр т1эк1у к1ыхьы1уэщ , ауэ абы щхьэк1э къэмынэу, жьым зэрихьэ цы щабэм хуэдэу зегъазэ. Щыжэк1э, щ1ым лъэмы1эсрэ жып1эу лъэтау